
                                             VAIKO  SVEČIAVIMASIS  ŠEIMOJE 
Jei norite prisidėti prie globos namuose augančių vaikų gerovės, priimkite juos laikinai svečiuotis savo namuose. Svečiavimasis – tai trumpalaikiai suplanuoti susitikimai su vaiku savaitgaliais, švenčių ar vaiko atostogų metu. Svečiavimasis apima ir vaikų lankymą globos namuose, išvykas į gamtą, miestą, įvairius renginius. Vaikui, kurio ryšiai su šeima ir giminaičiais nutrūkę, tokia draugystė yra labai svarbi:  jis gali svečiuotis šeimos aplinkoje ir matyti kitokį šeimos modelį nei matė augdamas su biologiniais tėvais, čia jam skiriamas individualus dėmesys. Toks svečiavimasis skatina vaiko pasitikėjimą savimi ir kitais, ugdo atsakomybės jausmą ir formuoja teigiamą savęs vertinimą. Svečiuotis pas svetimus asmenis gali ne jaunesni kaip 5 metų vaikai, augantys socialinės globos įstaigose. Jaunesni vaikai gali būti išleidžiami laikinai svečiuotis pas giminaičius, tačiau ne jaunesni kaip 3 metų. Svečiuotis išleidžiami vyresni vaikai, kadangi tokio amžiaus vaikams jau galima paaiškinti laikino svečiavimosi taisykles, o jaunesnis vaikas nesupras, kad jis negyvens nuolatos su asmeniu, kuris  priima jį laikinai svečiuotis, jog asmuo netaps jo šeima, o bus tiesiog draugas, besirūpinantis juo. Svečiavimąsi dažnai pasirenka asmenys, norintys padėti globos namuose augantiems vaikams turiningai praleisti laisvalaikį, užmegzti su jais draugystę, palaikyti juos dvasiškai ir morališkai.  
Savivaldybės administracijos Vaiko teisių apsaugos skyrius, gavęs asmens prašymą  priimti svečiuotis institucijoje gyvenantį vaiką, per 30 kalendorinių dienų įvertina jo tinkamumą rūpintis vaiku jo svečiavimosi šeimoje metu ir pateikia išvadą globos institucijai. 
Artėja didžiosios metų šventės. Šiuo laikotarpiu dažniau negu įprastai prisimename vienišus, paliktus artimųjų, neturinčius kam pasiguosti senukus ir vaikus, stengiamės jiems padėti. Pagalvokime, ar negalėtume suteikti džiaugsmo vaikams, kurie neturi su kuo praleisti šventinių ar atostogų dienų – priimkime juos į savo namus. Galbūt užsimezgusi draugystė su vaiku peraugs į gražų tarpusavio bendravimą ateityje. 

Kviečiame visus, apsisprendusius priimti vaikus laikinai svečiuotis į savo šeimą ar dar svarstančius tai padaryti, kreiptis į Birštono savivaldybės administracijos Vaiko teisių apsaugos skyrių, adresu Jaunimo g. 2, Birštone (tel.  8 319 62 019).

